SL Uradni list Evropske unije C 353/15

Obvestilo o delni obnovi protidampinške preiskave glede uvoza nekaterih pripravljenih ali konzerviranih agrumov (mandarin itd.) s poreklom iz Ljudske republike Kitajske

2011/C 353/10

Splošno sodišče je s sodbo z dne 17. februarja 2011 v zadevi T-122/09 („sodba“) razveljavilo Uredbo Sveta (ES) št. 1355/2008 z dne 18. decembra 2008 o uvedbi dokončne protidampinške dajatve in dokončnem pobiranju začasne dajatve, uvedene na uvoz nekaterih pripravljenih ali konzerviranih agrumov (mandarin itd.) s poreklom iz Ljudske republike Kitajske (1) („izpodbijana uredba“), kar zadeva Zhejiang Xinshiji Foods Co. Ltd in Hubei Xinshiji Foods Co. Ltd („vložnika“).

Aprila 2011 je Komisija vložila pritožbo (2), v kateri je zahtevala razveljavitev sodbe. Postopek pritožbe še ni zaključen.

1. Delna obnova protidampinške preiskave

Splošno sodišče je s sodbo podprlo pritožbi vložnikov, ki sta se sklicevala na kršitev pravic do obrambe in nenavedbo razlogov, ter razveljavilo izpodbijano uredbo. Splošno sodišče je zlasti menilo, da so bile v postopku, v katerem je bila sprejeta izpodbijana uredba, kršene pravice vložnikov do obrambe, ker jima niso bile predložene informacije, na podlagi katerih bi bilo mogoče glede na strukturo trga določiti ustreznost prilagoditve stroškov po uvozu, upoštevanih pri izračunu cene proizvodov s poreklom iz Kitajske. V zvezi z obveznostjo navedbe razlogov je Sodišče menilo, da morajo biti razlogi navedeni v dejanskem besedilu ukrepa in ne v naknadnih pisnih ali ustnih pojasnilih, ko je ukrep že predmet postopka na sodiščih Evropske unije.

Sodišči (3) priznavata, da v postopkih, sestavljenih iz več administrativnih delov, razveljavitev enega dela ne razveljavi celotnega postopka. Protidampinški postopek je primer takega postopka v več delih. Zato delna razveljavitev protidampinške uredbe, ki uvaja dokončne ukrepe, ne pomeni razveljavitve celotnega postopka pred sprejetjem zadevne uredbe. Po drugi strani pa morajo institucije Evropske unije v skladu s členom 266 Pogodbe o delovanju Evropske unije upoštevati sodbo Splošnega sodišča z dne 17. februarja 2011. Tako imajo institucije Unije ob upoštevanju sodbe možnost odpraviti tiste vidike izpodbijane uredbe, ki so privedli do razveljavitve (4). Treba je poudariti, da vse druge ugotovitve iz izpodbijane uredbe, ki jih sodba ne zadeva, ostajajo veljavne.

Komisija se je zato odločila za delno obnovo protidampinške preiskave glede uvoza nekaterih pripravljenih ali konzerviranih agrumov (mandarin itd.) s poreklom iz Ljudske republike Kitajske zaradi izvajanja navedene sodbe Sodišča, kar zadeva Zhejiang Xinshiji Foods Co. Ltd in Hubei Xinshiji Foods Co. Ltd.

2. Postopek

Po posvetovanju s svetovalnim odborom je Komisija ugotovila, da je delna obnova protidampinškega postopka upravičena, zato delno obnavlja protidampinško preiskavo glede uvoza nekaterih pripravljenih ali konzerviranih agrumov (mandarin itd.) s poreklom iz Ljudske republike Kitajske, ki je bila v skladu s členom 5 Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (5), odprta z obvestilom, objavljenim v Uradnem listu Evropske unije (6).

Kot navedeno, je Komisija vložila pritožbo. Pritožba je omejena na področje uporabe izreka sodbe, v katerem se razveljavlja dajatev, nesporno pa je bilo, da je zadevna pravna napaka le omejeno vplivala na stopnjo dajatve, če sploh. Glede na to, da pritožba ne zadeva obrazložitve sodbe, Komisija preučuje primernost nekaterih ukrepov zaradi pravnih napak, ki jih je ugotovilo Splošno sodišče, še preden Sodišče odloči o pritožbi. Komisija bo tudi preučila, ali je mogoče pravne napake iz prejšnjega odstavka, ki jih je ugotovilo Splošno sodišče, odpraviti še pred odločitvijo Sodišča.

Obnova preiskave je omejena na izvajanje navedene sodbe, kar zadeva Zhejiang Xinshiji Foods Co. Ltd in Hubei Xinshiji Foods Co. Ltd.

Vse zainteresirane strani so pozvane, da izrazijo svoja stališča ter predložijo informacije in ustrezne dokaze. Komisija mora te informacije in dokaze prejeti v roku iz točke 3(a).

Poleg tega lahko Komisija zasliši zainteresirane strani, če te vložijo zahtevek in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku iz točke 3(b).

3. Roki

(a) Rok, v katerem se strani lahko javijo in predložijo informacije

Če zainteresirane strani želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti kakršne koli informacije v 20 dneh od objave tega obvestila v Uradnem listu Evropske unije, če ni drugače določeno. Opozoriti je treba, da je uveljavljanje večine procesnih pravic, določenih v osnovni uredbi, odvisno od tega, ali se stran javi v navedenem roku.

(b) Zaslišanja

Vse zainteresirane strani lahko pri Komisiji vložijo tudi zahtevek za zaslišanje v istem 20-dnevnem roku.

4. Pisna stališča in korespondenca

Vsa stališča in zahtevki zainteresiranih strani morajo biti predloženi v pisni obliki (ne v elektronski obliki, če ni drugače določeno), v njih pa morajo biti navedeni ime, naslov, e-poštni naslov, telefonska številka in številka telefaksa. Vsa pisna stališča, vključno z informacijami, zahtevanimi v tem obvestilu, in korespondenco, ki jih zainteresirane strani predložijo na zaupni osnovi, se označijo z „Limited“ (7), v skladu s členom 19(2) osnovne uredbe pa se jim priloži nezaupna različica, označena s „For inspection by interested parties“.

Naslov Komisije za korespondenco:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Faks +32 22956505

5. Nesodelovanje

Če katera koli zainteresirana stran zavrne dostop do potrebnih informacij, jih ne predloži v predpisanih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo ugotovitve, in sicer pozitivne ali negativne.

Če se ugotovi, da je katera koli zainteresirana stran predložila napačne ali zavajajoče informacije, se te ne upoštevajo, v skladu s členom 18 osnovne uredbe pa se lahko uporabijo razpoložljiva dejstva. Če zainteresirana stran ne sodeluje ali pa sodeluje le delno in se zato uporabijo razpoložljiva dejstva, je lahko izid zanjo manj ugoden, kot bi bil, če bi sodelovala.

6. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (8).

7. Pooblaščenec za zaslišanje

Zainteresirane strani, ki imajo težave pri uveljavljanju pravic do obrambe, lahko zahtevajo posredovanje pooblaščenca GD Trade za zaslišanje. Pooblaščenec je posrednik med zainteresiranimi stranmi in službami Komisije; po potrebi posreduje pri postopkovnih zadevah, ki vplivajo na zaščito njihovih interesov v določenem postopku, zlasti pri zadevah v zvezi z dostopom do dokumentacije, zaupnostjo podatkov, podaljšanjem rokov ter obravnavo pisnih in/ali ustnih stališč. Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču Generalnega direktorata za trgovino (http://ec.europa.eu/trade).

(1) UL L 350, 30.12.2008, str. 35.

(2) C-195/11 P.

(3) Zadeva T-2/95 Industrie des poudres sphériques (IPS) proti Svetu, Recueil 1998, str. II-3939.

(4) Zadeva C-458/98 P Industrie des poudres sphériques (IPS) proti Svetu, Recueil 2000, str. I-08147.

(5) UL L 343, 22.12.2009, str. 51.

(6) UL C 246, 20.10.2007, str. 15.

(7) To pomeni, da je dokument samo za interno uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupni dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).

(8) UL L 8, 12.1.2001, str. 1.